**Dôvodová správa**

**Všeobecná časť**

Návrh nariadenia vlády Slovenskej republiky, ktorým sa ustanovujú hodnota investície a koncesie a základné náležitosti štúdie uskutočniteľnosti investície a štúdie uskutočniteľnosti koncesie predkladá minister financií Slovenskej republiky ako iniciatívny materiál.

Cieľom predkladaného materiálu je ustanoviť jednotnú hodnotu investície a koncesie, pri ktorých sa vypracúvajú a zverejňujú štúdie uskutočniteľnosti a presnejšie vymedziť náležitosti štúdie uskutočniteľnosti investície a štúdie uskutočniteľnosti koncesie podľa §19a zákona č. 523/2004 Z. z o rozpočtových pravidlách verejnej správy.

Cieľom ministerstva financií, ktorý si osvojila aj vláda v programovom vyhlásení, je realizovať projekty iba s vysokou spoločenskou návratnosťou a zlepšiť ich plánovanie a prípravu. **Navrhovaný materiál reaguje na súčasnú prax prípravy a hodnotenia investícií a koncesií a navrhuje zjednotiť limit ekonomického hodnotenia investičných projektov Ministerstvom financií SR zo súčasného 1 , resp. 40 mil. eur na spoločnú hranicu 10 mil. eur.** Zmena pôvodne navrhovanej úpravy hranice hodnotenia investičných projektov 3 mil. eur na jednotnú hranicu 10 mil. eur vyplýva z pripomienok uplatnených v rámci medzirezortného pripomienkového konania. Zvýšením hranice sa kapitolám uvoľnia administratívne kapacity na prípravu prioritných projektov. Zameranie sa na prípravu, harmonogram a reálnosť realizácie veľkých projektov pomôže predísť rizikám spojených s ich následnou implementáciou.

**Útvar hodnoty za peniaze venuje väčšinu kapacít malým projektom, ktoré však prinášajú minimum hodnoty.** Projekty do 10 mil. eur tvoria až 80 % z celkového počtu hodnotených projektov, ale prinášajú menej ako tretinu identifikovaných úspor. Väčšie projekty sú hodnotené aj vo fáze prípravy, a preto je kvôli možným zmenám technického riešenia alebo zvolenej alternatívy potenciál úspor násobne väčší. Malé hodnotenia pred verejným obstarávaním sa väčšinou obmedzujú len na porovnávanie jednotkových cien a súlad so stratégiou.

|  |
| --- |
| **Graf 1: Počet hodnotených projektov (vľavo) a potenciálna úspora (vpravo v mil. eur) za rok 2022** |
|  |  |  |
|  |  | *Zdroj: MF SR* |

|  |
| --- |
| **Graf 2: Počet hodnotených projektov (vľavo) a potenciálna úspora (vpravo v mil. eur) za rok 2021** |
|  |  |  |
|  |  | *Zdroj: MF SR* |

**Odporúčania pri malých projektoch sú, na rozdiel od väčších projektov, rezortami len zriedka zapracovávané.** Na zvýšenie hodnoty za peniaze obsahuje väčšina hodnotení ÚHP odporúčania smerom na úpravu projektu (54 %) alebo zmenu predpokladanej hodnoty zákazky (36 %). Len zriedka ÚHP projekt neodporúča realizovať (3,7 %), alebo odporúča bez pripomienok (6,6 %). Rezorty až z dvoch tretín odporúčania pri malých projektoch nezapracovávajú. Pri väčších projektov, ktoré sú vykonávané zo zákona, je tento pomer opačný.

Navrhovaná zmena prinesie investorom väčšiu flexibilitu a úsporu času pri príprave menších projektov. Kapacity alokované na hodnotenia projektov do 10 mil. eur by mohli byť lepšie využité na väčšie projekty, strategické plánovacie dokumenty a na pomoc rezortom pri projektovej príprave a tvorbe štúdií uskutočniteľnosti. Zjednotením hranice sa zároveň sprehľadní legislatívna úprava, keďže momentálne Ministerstvo financií SR hodnotí na základe zákona č. 523/2004 Z. z. (nad 40 mil. eur) a zároveň uznesenia vlády č. 649/2020.

Súčasne s navrhovanou zmenou sa vykoná aktualizácia Metodiky prípravy a hodnotenia investičných projektov schválená uznesením vlády SR č. 181/2022. V Metodike je popísaný rozsah štúdie pre rôzne veľkosti a typy investičných projektov s cieľom sprehľadniť, zrýchliť a skvalitniť prípravu investičných projektov. Cieľom aktualizácie je zmena podkapitoly 4.2.1 a nevyhnutné úpravy spojené so zmenou hraníc hodnotenia a prípravy štúdie.

|  |
| --- |
| **Tabuľka 1: Prehľad na oblasti po zmene hranice**  |
|   | **Hranica 1 mil. eur**  | **Hranica 10 mil. eur**  | **Hranica 10/40 mil. eur**  |
|   | **Počet**  | **Suma**  | **Úspora**  | **Počet**  | **Suma**  | **Úspora**  | **Počet**  | **Suma**  | **Úspora**  |
| Automobily  | 18  | 217  | 18  | 5  | 171  | 17  | 1  | 66  | 10  |
| Budovy  | 58  | 1 720  | 128  | 12  | 1 581  | 117  | 6  | 1 453  | 115  |
| Doprava  | 51  | 5 590  | 469  | 30  | 5 519  | 453  | 19  | 5 336  | 399  |
| IT  | 78  | 571  | 29  | 12  | 298  | 8  | 12  | 298  | 8  |
| Obrana  | 8  | 2 202  | N/A  | 5  | 2 182  | -  | 2  | 2 142  | N/A  |
| Ostatné  | 18  | 48  | 4  | -  | -  | -  | 0  | -  | -  |
| Zdravie  | 16  | 53  | 4  | 1  | 17  | -  | 0  | -  | -  |
| **Spolu**  | **247**  | **10 401**  | **653**  | **65**  | **9 768**  | **595**  | **40**  | **9 297**  | **532**  |
|   |   |   |   | *Zdroj: ÚHP*  |

Väčšiu efektivitu celého procesu riadenia verejných investícií sa dosiahne zameraním sa na väčšie projekty a strategické určovanie investičných priorít. Preto sa navrhuje

* zrušiť úlohy C.5 a C.6 uznesenia vlády č. 649/2020 s povinnosťou hodnotiť investičné projekty nad 1 mil. eur
* v nariadení vlády nastaviť jednotnú hranicu 10 mil. eur na hodnotenie všetkých projektov podľa §19a zákona č. 523/2004 Z. z. o rozpočtových pravidlách verejnej správy.

Návrh nariadenia vlády Slovenskej republiky, ktorým sa ustanovujú hodnota investície a koncesie a základné náležitosti štúdie uskutočniteľnosti investície a štúdie uskutočniteľnosti koncesie nebude mať vplyv na rozpočet verejnej správy, sociálny vplyv, vplyv na podnikateľské prostredie, životné prostredie, informatizáciu spoločnosti, služby verejnej správy pre občana a manželstvo, rodičovstvo a rodinu.

Návrh nariadenia vlády Slovenskej republiky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.